Απόφαση της Επιτροπής

της 3ης Ιουλίου 2001

για την τροποποίηση των αποφάσεων 2000/639/ΕΚ και 2000/773/ΕΚ που αφορούν την κοινοτική χρηματοδοτική συνδρομή στα προγράμματα των κρατών μελών για την παρακολούθηση της ΣΕΒ το 2001

[κοινοποιηθείσα υπό τον αριθμό Ε(2001) 1748]

(2001/499/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(1), όπως τροποποιήθηκε τελευταία από την απόφαση 2001/12/ΕΚ(2), και ιδίως το άρθρο 24,

Εκτιμώντας τα ακόλουθα:

(1) Η απόφαση 2000/639/ΕΚ της Επιτροπής, της 13ης Οκτωβρίου 2000, για τον κατάλογο προγραμμάτων επιτήρησης της ΣΕΒ τα οποία μπορούν να τύχουν χρηματοδοτικής συνδρομής από την Κοινότητα το έτος 2001(3), όπως τροποποιήθηκε από την απόφαση 2000/773/ΕΚ(4), καταρτίζει κατάλογο προγραμμάτων επιτήρησης της ΣΕΒ τα οποία δύνανται να χρηματοδοτηθούν από την Κοινότητα για το 2001, καθώς επίσης και το προτεινόμενο ποσοστό και ύψος της συνεισφοράς για κάθε πρόγραμμα. Ο συγκεκριμένος κατάλογος περιλαμβάνει όλα τα προγράμματα των κρατών μελών για την παρακολούθηση της ΣΕΒ.

(2) Με την απόφαση 2000/773/ΕΚ εγκρίθηκαν τα προγράμματα παρακολούθησης της ΣΕΒ που υποβλήθηκαν από τα κράτη μέλη για το 2001.

(3) Η απόφαση 2000/773/ΕΚ ορίζει επίσης το μέγιστο ποσό οικονομικής συμμετοχής της Κοινότητας για κάθε πρόγραμμα. Προβλέπει ότι η οικονομική συμμετοχή της Κοινότητας θα πρέπει να καλύπτει το 100 % της δαπάνης (χωρίς ΦΠΑ) για την αγορά διαγνωστικών υλικών και αντιδραστηρίων μέχρι ποσού 30 ευρώ κατ' ανώτατο όριο ανά δοκιμασία για δοκιμασίες που διενεργούνται μεταξύ 1ης Ιανουαρίου και 31ης Δεκεμβρίου 2001 σε ορισμένες ομάδες στόχου (δηλαδή, ζώα νεκρά στο αγρόκτημα, επειγόντως σφαγέντα ζώα και ζώα που διαπιστώθηκε μετά την κανονική σφαγή ότι ήταν ασθενή).

(4) Επιπλέον, έχει προβλεφθεί αναθεώρηση μέχρι την 1η Ιουλίου 2001 για τον καθορισμό της οικονομικής συμμετοχής της Κοινότητας για την περίοδο από την 1η Ιουλίου μέχρι τις 31 Δεκεμβρίου 2001 για δοκιμασίες που διενεργούνται σε υγιή σφαγέντα ζώα.

(5) Ο κανονισμός (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών(5), όπως τροποποιήθηκε από τον κανονισμό (ΕΚ) αριθ. 1248/2001(6), θεσπίζει νέο πρόγραμμα παρακολούθησης της ΣΕΒ στα βοοειδή. Σύμφωνα με το νέο πρόγραμμα παρακολούθησης, θα επεκταθεί η παρακολούθηση σε ορισμένες ομάδες βοοειδών στόχου που δεν εισέρχονται στην τροφική αλυσίδα και θα μειωθεί και το όριο ηλικίας. Επιπλέον, θα πρέπει να παρακολουθούνται όλα τα βοοειδή ηλικίας άνω των 30 μηνών που σφάζονται με σκοπό την κατανάλωση από τον άνθρωπο, ενώ στην Αυστρία, τη Φινλανδία και τη Σουηδία παρέχεται η δυνατότητα λιγότερο αυστηρής παρακολούθησης των ζώων αυτών. Ο κανονισμός (ΕΚ) αριθ. 999/2001 αρχίζει να ισχύει την 1η Ιουλίου 2001.

(6) Σύμφωνα με τις εκθέσεις που υπέβαλαν τα κράτη μέλη βάσει του άρθρου 20 της απόφασης 2000/773/ΕΚ, η δαπάνη για την αγορά διαγνωστικών υλικών και αντιδραστηρίων είναι μικρότερη από το μέγιστο ποσό των 30 ευρώ ανά δοκιμασία, που ορίζεται στο άρθρο 18 της εν λόγω απόφασης.

(7) Δεδομένου του διευρυμένου προγράμματος παρακολούθησης της ΣΕΒ, το οποίο θεσπίστηκε με τον κανονισμό (ΕΚ) αριθ. 999/2001, πρέπει να αναθεωρηθεί το μέγιστο ποσό οικονομικής συμμετοχής της Κοινότητας για κάθε πρόγραμμα, όπως αυτό καθορίζεται στις αποφάσεις 2000/639/ΕΚ και 2000/773/ΕΚ. Επιπλέον, και λαμβάνοντας επίσης υπόψη το κόστος αγοράς διαγνωστικών υλικών και αντιδραστηρίων που δήλωσαν τα κράτη μέλη, πρέπει να αναθεωρηθούν οι προϋποθέσεις οικονομικής συμμετοχής για την παρακολούθηση σε όλες τις ομάδες στόχου.

(8) Είναι προφανές ότι οι εκτιμήσεις για το μέγιστο ποσό της κοινοτικής χρηματοδότησης που μπορούσε να διατεθεί για κάθε πρόγραμμα ενδέχεται να πρέπει να αναπροσαρμοστούν κατά την εφαρμογή των προγραμμάτων, ώστε να ληφθούν υπόψη οι πραγματικές ανάγκες κάθε κράτους μέλους. Η αναθεώρηση πρέπει ωστόσο να πραγματοποιηθεί χωρίς να αυξηθεί το συνολικό ύψος της κοινοτικής συμμετοχής. Για να διευκολυνθεί η αναθεώρηση, κάθε κράτος μέλος θα πρέπει να διαβιβάζει μηνιαία έκθεση για την πρόοδο του προγράμματος και τις πραγματοποιηθείσες δαπάνες.

(9) Επίσης, το υπόδειγμα για τις τελικές εκθέσεις πρέπει να εναρμονιστεί για να εξασφαλιστεί ότι, στο τέλος της περιόδου αναφοράς, τα κράτη μέλη θα έχουν διαβιβάσει τα ενδεδειγμένα και συγκρίσιμα στοιχεία.

(10) Κατόπιν των ανωτέρω, οι αποφάσεις 2000/639/ΕΚ και 2000/773/ΕΚ θα πρέπει να αναθεωρηθούν αναλόγως.

(11) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 2000/639/ΕΚ τροποποιείται ως εξής:

1. Στο άρθρο 1, προστίθεται η ακόλουθη παράγραφος 3: "3. Το μέγιστο ποσό της κοινοτικής οικονομικής συμμετοχής σε κάθε πρόγραμμα παρακολούθησης είναι δυνατόν να αναθεωρηθεί με βάση τις εκθέσεις που αναφέρονται στο άρθρο 20 της απόφασης 2000/773/ΕΚ. Ωστόσο, η συνολική κοινοτική συνεισφορά δεν υπερβαίνει τα 65850000 ευρώ."

2. Το παράρτημα αντικαθίσταται από το παράρτημα Ι της παρούσας απόφασης.

Άρθρο 2

Η απόφαση 2000/773/ΕΚ τροποποιείται ως εξής:

1. Στο άρθρο 2 παράγραφος 2, το ποσό "197700 ευρώ" αντικαθίσταται από το ποσό "1742000 ευρώ".

2. Στο άρθρο 3 παράγραφος 2, το ποσό "171000 ευρώ" αντικαθίσταται από το ποσό "2748000 ευρώ".

3. Στο άρθρο 4 παράγραφος 2, το ποσό "321000 ευρώ" αντικαθίσταται από το ποσό "2203000 ευρώ".

4. Στο άρθρο 5 παράγραφος 2, το ποσό "3450000 ευρώ" αντικαθίσταται από το ποσό "17143000 ευρώ".

5. Στο άρθρο 6 παράγραφος 2, το ποσό "90000 ευρώ" αντικαθίσταται από το ποσό "264000 ευρώ".

6. Στο άρθρο 7 παράγραφος 2, το ποσό "1136000 ευρώ" αντικαθίσταται από το ποσό "3436000 ευρώ".

7. Στο άρθρο 8 παράγραφος 2, το ποσό "4800000 ευρώ" αντικαθίσταται από το ποσό "18339000 ευρώ".

8. Στο άρθρο 9 παράγραφος 2, το ποσό "210000 ευρώ" αντικαθίσταται από το ποσό "6469000 ευρώ".

9. Στο άρθρο 10 παράγραφος 2, το ποσό "2500000 ευρώ" αντικαθίσταται από το ποσό "3638000 ευρώ".

10. Στο άρθρο 11 παράγραφος 2, το ποσό "82500 ευρώ" αντικαθίσταται από το ποσό "204000 ευρώ".

11. Στο άρθρο 12 παράγραφος 2 το ποσό "1260000 ευρώ" αντικαθίσταται από το ποσό "5245000 ευρώ".

12. Στο άρθρο 13 παράγραφος 2, το ποσό "180000 ευρώ" αντικαθίσταται από το ποσό "566000 ευρώ".

13. Στο άρθρο 14 παράγραφος 2, το ποσό "306000 ευρώ" αντικαθίσταται από το ποσό "446000 ευρώ".

14. Στο άρθρο 15 παράγραφος 2, το ποσό "577800 ευρώ" αντικαθίσταται από το ποσό "609000 ευρώ".

15. Στο άρθρο 16 παράγραφος 2, το ποσό "270000 ευρώ" αντικαθίσταται από το ποσό "2798000 ευρώ".

16. Το άρθρο 18 αντικαθίσταται από το ακόλουθο κείμενο: "Άρθρο 18

Η κοινοτική οικονομική συμμετοχή στα προγράμματα που εγκρίνονται στα άρθρα 2 έως 16 ανέρχεται σε ποσοστό:

- 100 % των δαπανών (χωρίς ΦΠΑ) για την αγορά διαγνωστικών υλικών και αντιδραστηρίων μέχρι ανωτάτου ορίου 30 ευρώ ανά δοκιμασία, προκειμένου για δοκιμασίες που έχουν διεξαχθεί μεταξύ 1ης Ιανουαρίου και 30ής Ιουνίου 2001 σε ζώα που αναφέρονται στο άρθρο 1 παράγραφοι 1 και 2 της απόφασης 2000/764/ΕΚ της Επιτροπής(7),

- 100 % των δαπανών (χωρίς ΦΠΑ) για την αγορά διαγνωστικών υλικών και αντιδραστηρίων μέχρι ανωτάτου ορίου 15 ευρώ ανά δοκιμασία, προκειμένου για δοκιμασίες που έχουν διεξαχθεί μεταξύ 1ης Ιουλίου και 31ης Δεκεμβρίου 2001 σε ζώα που αναφέρονται στο παράρτημα ΙΙΙ, κεφάλαιο Α μέρος Ι, σημεία 2.1, 3 και 4.1 του κανονισμού (ΕΚ) αριθ. 999/2001,

- 100 % των δαπανών (χωρίς ΦΠΑ) για την αγορά διαγνωστικών υλικών και αντιδραστηρίων μέχρι ανωτάτου ορίου 15 ευρώ ανά δοκιμασία, προκειμένου για δοκιμασίες που έχουν διεξαχθεί μεταξύ 1ης Ιουλίου και 31ης Δεκεμβρίου 2001 σε ζώα που αναφέρονται στο παράρτημα ΙΙΙ κεφάλαιο Α μέρος Ι σημεία 2.2, 4.2 και 4.3 του κανονισμού (ΕΚ) αριθ. 999/2001."

17. Στο άρθρο 19, προστίθεται η ακόλουθη παράγραφος 2: "2. Το μέγιστο ποσό της κοινοτικής οικονομικής συμμετοχής σε κάθε πρόγραμμα παρακολούθησης είναι δυνατόν να αναθεωρηθεί με βάση τις εκθέσεις που αναφέρονται στο άρθρο 20. Ωστόσο, η συνολική κοινοτική συνεισφορά δεν υπερβαίνει τα 65850000 ευρώ."

18. Το άρθρο 20 στοιχείο β) αντικαθίσταται από το ακόλουθο κείμενο: "β) το εν λόγω κράτος μέλος θα διαβιβάζει στην Επιτροπή μηνιαίες εκθέσεις σχετικά με την πρόοδο του προγράμματος και τις δαπάνες που πραγματοποιήθηκαν, το αργότερο τέσσερις εβδομάδες μετά τη λήξη κάθε περιόδου αναφοράς."

19. Το άρθρο 20 στοιχείο γ) αντικαθίσταται από το ακόλουθο κείμενο: "γ) το εν λόγω κράτος μέλος θα έχει διαβιβάσει, μέχρι την 1η Ιουνίου 2002 το αργότερο, τελική έκθεση σχετικά με την τεχνική εκτέλεση του προγράμματος, συνοδευόμενη από δικαιολογητικά των δαπανών που πραγματοποιήθηκαν και τα αποτελέσματα που επιτεύχθηκαν κατά τη διάρκεια της περιόδου από την 1η Ιανουαρίου έως τις 31 Δεκεμβρίου 2001. Η έκθεση αυτή περιλαμβάνει τουλάχιστον τα στοιχεία που αναφέρονται στο παράρτημα."

20. Προστίθεται παράρτημα του οποίου το κείμενο παρατίθεται στο παράρτημα ΙΙ της παρούσας απόφασης.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 3 Ιουλίου 2001.

Για την Επιτροπή

David Byrne

Μέλος της Επιτροπής

(1) ΕΕ L 224 της 18.9.1990, σ. 19.

(2) ΕΕ L 3 της 6.1.2001, σ. 27.

(3) ΕΕ L 269 της 21.10.2000, σ. 54.

(4) ΕΕ L 308 της 8.12.2000, σ. 35.

(5) ΕΕ L 147 της 31.5.2001, σ. 1.

(6) ΕΕ L 173 της 27.6.2001, σ. 12.

(7) ΕΕ L 305 της 6.12.2000, σ. 35.

ΠΑΡΑΡΤΗΜΑ I

"ΠΑΡΑΡΤΗΜΑ

ΚΑΤΑΛΟΓΟΣ ΠΡΟΓΡΑΜΜΑΤΩΝ ΠΑΡΑΚΟΛΟΥΘΗΣΗΣ ΤΗΣ ΣΕΒ

Προτεινόμενο ποσοστό και ποσό κοινοτικής οικονομικής συνεισφοράς

>ΘΕΣΗ ΠΙΝΑΚΑ>"

ΠΑΡΑΡΤΗΜΑ II

"ΠΑΡΑΡΤΗΜΑ

>PIC FILE= "L_2001181EL.003903.TIF">"